ธนารักษ์เชียงใหม่ เปิดแลก เหรียญเอเปค วันแรกคึก คาดหมดใน3วัน
เชียงใหม่-กรจักร ชูทิพย์ ธนารักษ์พื้นที่เชียงใหม่ เผยเปิดแลกเหรียญกษาปณ์ที่ระลึกเอเปควันแรก ประชาชนเดินทางมาแลกด้วยตัวเองมากกว่าจองผ่านระบบออนไลน์ ขอความร่วมมือจำกัดการแลก 50 เหรียญ ต่อ 1 คน เพื่อให้ได้มีสะสมกันทั่วถึง
1 พ.ย. 2565

ที่สำนักงานธนารักษ์ พื้นที่เชียงใหม่ ได้มีประชาชนเดินทางไปทยอยแลกเหรียญ กษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565
ผู้ที่มาแลกเหรียญส่วนใหญ่เป็นนักสะสม ที่ชื่นชอบในการสะสมเหรียญเป็นทุนเดิมอยู่แล้ว แต่ก็มีประชาชนทั่วไปที่มาแลกเหรียญกษาปณ์เป็นครั้งแรก
เมื่อเวลา 11.00 น. มีประชาชนเดินทางมาแลกเหรียญแล้วกว่า 25 คน มีเหรียญถูกแลกไปแล้วมากกว่า 1,200 เหรียญ
 นายกรจักร ชูทิพย์ ธนารักษ์พื้นที่เชียงใหม่ เปิดเผยว่า วันนี้ (1พ.ย.65) เป็นวันแรกที่เปิดให้มาแลกเหรียญกษาปณ์ในวาระประชุมเอเปค ซึ่งประชาชนในจังหวัดเชียงใหม่จะเดินทางมาแลกเหรียญด้วยตัวเองมากกว่า การจองผ่านออนไลน์ เนื่องจากมีความกังวลว่าจะแลกเหรียญไม่ทันหากจองผ่านระบบออนไลน์ จังหวัดเชียงใหม่ได้รับการจัดสรรเหรียญมา 7,500 เหรียญ คาดว่าจะหมดภายในระยะเวลา 2-3 วัน 
 

 
 ธนารักษ์พื้นที่เชียงใหม่ จึงขอความร่วมมือประชาชนแลกได้สูงสุด 50 เหรียญต่อคน เพื่อเปิดโอกาสประชาชนในพื้นที่ได้สะสมเหรียญกันอย่างทั่วถึง